  Виталий Пронин 5-тӥ классын дышетскись Аня Поздеева - «Улон-берган» телепередачаез нуись.Вавож ёросысь Ӟозлуд школаысь дышетскисьёслэн асьсэлэн телевиденизы вань. «Улон-берган» передачазы кыкетӥ арзэ пиналъёслэн улонзы сярысь маде ини.Аня Поздеева 5-тӥ классын гинэ дышетске ке но, азьлапал улон сюресэз сярысь али ик малпаське ини. Тодмо адями луэме потэ, шуэ. Телевизорысь ассэ адӟыны быгатӥз ке, со бадӟым шумпотон луоз, пе. Лемлет малпанзэ быдэстон понна нылаш нырысетӥ вамышъёс лэсьтэ ини. Со «Улон-берган» передачаез удмурт кылын  нуэ. Ваньмыз зэмос телевидениын сямен: операторъёс, журналистъёс, тусбуй чеберъясьёс, монтаж лэсьтӥсьёс. Ваньзэ та удысъёсты ас вылазы эскеро нылпиос ик. Сценарий дася покчи классъёсты дышетӥсь Ираида Поздеева, нош видеоез компьютерен радъяны юрттэ физикалы, математикалы, программированилы дышетӥсь Татьяна Исупова.- Пиналъёсын урокъёсын видео лэсьтыны дышетскиськом, - шуэ Т. Исупова. - Нылпиос камераен ужало, монтировать каро, асьсэос видео лэсьто. Школаысьтымы «Бӧляк» фольклор ансамбленымы «Удмуртия» ГТРК-лэн «Мылысь-кыдысь» передачаяз ветлэммы бере малпай нылпиослэсь ужъёссэс передача выллем лэсьтон сярысь. Озьы кылдӥз «Улон-берганмы». Нырысетӥ сюжетмы «Бӧляк» ансамбль сярысь вал. Соин пыриськимы ёросысьтымы «Пользователь ПК» вожвылъяськонэ.Сюжетъёссэс пиналъёс пӧртэм темаослы сӥзе, но ваньмыз соос герӟаськемын асьсэ улонэнызы: яратон, кино, спорт но трос мукетыз. Передачазы 3 толэзьлы одӥг пол потэ, возьмато сое школаын ортчись ужрадъёсын, озьы ик пукто Интернет вотэсэ.Та дыре одӥг гинэ передача лэсьто ай, но малпанъёссылы паськыт сюрес усьтэмын. Угось туэ соослы Вавож ёросысь школаос пӧлын тужгес усто школа луэмзы понна выль фотокамера кузьмазы. Анастасия Тутаева Теги: Егитъёс  